ddrg/super_eurlex huggingface dataset:
KIRJALLINEN KYSYMYS E-3820/00

esittäjä(t): Generoso Andria (PPE-DE), Antonio Tajani (PPE-DE), Stefano Zappalà (PPE-DE), Francesco Fiori (PPE-DE), Luigi Cesaro (PPE-DE), Francesco Musotto (PPE-DE) ja Guido Viceconte (PPE-DE) komissiolle

(7. joulukuuta 2000)

Aihe: Cervinaran tulva

On tragedioita, jotka on täysin unohdettu, mutta jotka ovat olleet yhtä kohtalokkaita kuin Soveraton tai Piemonten onnettomuudet. Cervinaraa, viittä kuolonuhria, tuhoutuneita taloja ja ilmenneitä laiminlyöntejä ei muisteta enää. Tämän murhenäytelmän jälkeen silloinen sisäministeri Rosa Russo Iervolino antoi asetuksen 14., 15. ja 16. joulukuuta 1999 Avellinoon, Beneventoon, Casertaan ja Salernoon iskeneiden tulvien ja vesivahinkojen korjaamiseksi.

Asetuksen 5 artiklassa edellytettiin, että sen jälkeen kun Campanian alueen viranomaiset ja väestönsuojeluosasto ovat selvittäneet tapauksen, laaditaan 30 päivän kuluessa suunnitelma alueen väestönsuojelun infrastruktuuria koskevista toimista riskien vähentämiseksi. Määräajasta on kulunut jo noin vuosi, mutta toimista ei näy jälkeäkään!

Voiko komissio tiedustella sisäministeri Enzo Biancolta, miksi hän ei ole hyväksynyt ja myöntänyt rahoitusta (100 miljardia liiraa) suunnitelmalle, jonka Campanian alueviranomaiset ovat toimittaneet ajoissa?

Margot Wallströmin komission puolesta antama vastaus

(25. tammikuuta 2001)

Komissio valittaa ihmishenkien menetystä ja aineellisia vahinkoja, joita viime aikojen tulvat ja maanvyörymät ovat aiheuttaneet Italiassa.

Komissiolla ei ole toimivaltaa esitetyn kysymyksen käsittelyyn, sillä se kuuluu yksinomaan kansallisille viranomaisille.
KIRJALLINEN KYSYMYS E-3777/00 esittäjä(t): Marie-Noëlle Lienemann (PSE) komissiolle. Lampaan kutkatauti.



Virallinen lehti nro 261 E , 18/09/2001 s. 0007 - 0008



KIRJALLINEN KYSYMYS E-3777/00 esittäjä(t): Marie-Noëlle Lienemann (PSE) komissiolle (4. joulukuuta 2000) Aihe: Lampaan kutkatauti Voisiko komissio kertoa, mitä se aikoo tehdä lampaan kutkataudin valvomiseksi? Mihin konkreettisiin toimenpiteisiin komissio on ryhtynyt tutkiakseen BSE-taudin tarttumista lampaisiin? Mitä tuloksia tällä hetkellä on saatavissa BSE-taudin tarttumisen mahdollisuudesta lampaasta toiseen veren välityksellä, ja mihin toimiin komissio aikoo ryhtyä tässä asiassa? David Byrnen vastaus komission puolesta (7. maaliskuuta 2001) Scrapie kuuluu kuolemaan johtaviin, koko ajan paheneviin neurodegeneratiivisiin sairauksiin, joita yleisesti kutsutaan tarttuviksi spongiformisiksi enkefalopatioiksi (TSE). Toisin kuin naudan spongiforminen enkefalopatia (BSE), jonka katsotaan tarttuvan ihmiseen ja aiheuttavan ihmisissä Creutzfeldt-Jakobin taudin uutta varianttia, scrapieta on havaittu lampaissa ja vuohissa vuosisatojen ajan ilman merkkejä siitä, että se voisi vaikuttaa ihmisiin. Komissio on kuitenkin erittäin huolestunut scrapien esiintymisestä yhteisössä, koska scrapieta ja BSE:tä ei voida kenttäolosuhteissa erottaa lampailla toisistaan ja BSE-taudinaiheuttajan on kokeellisesti osoitettu voivan tarttua lampaisiin. Vaikka koeolosuhteita lukuun ottamatta nykyään ei ole näyttöä BSE:n tarttumisesta lampaisiin, komissio on päättänyt varautua tilanteeseen jo ennakolta. Yhteisössä on otettu käyttöön useita toimenpiteitä, joihin kuuluvat lampaiden erikseen määritellyn riskiaineksen poistaminen, lihaluujauhon käytön kieltäminen lampaiden ruokinnassa sekä aktiivinen valvonta scrapien esiintymisen havaitsemiseksi. Yhteisö on lisäksi osallistunut scrapien valvontaohjelmien rahoittamiseen useiden vuosien ajan monissa jäsenvaltioissa. Lisäksi neuvoston vastikään hyväksymä komission ehdotus tarttuvia spongiformisia enkefalopatioita koskevaksi asetukseksi(1) sisältää laajalti säännöksiä scrapien valvonnasta ja hävittämisestä sekä valmiussuunnitelmista, mikäli BSE:tä havaittaisiin lampaissa. Scrapieta ja BSE:n esiintymistä lampailla tarkastellaan nykyään eri näkökulmista seitsemässä eri tutkimushankkeessa, joita yhteisö tukee TSE:itä koskevan komission tutkimusohjelman puitteissa. Näistä hankkeista on esitetty yhteenveto yhteisön WWW-sivustossa(2). Tutkimusneuvoston marraskuussa 2000 esittämän pyynnön seurauksena on nyt perustettu asiantuntijaryhmä auttamaan TSE-tutkimustoiminnan koordinoinnissa Euroopassa. Komissio arvioi lisäksi parhaillaan useita uusia BSE-testejä, joihin kuuluu testejä, joilla saatetaan mahdollisesti pystyä erottamaan BSE ja scrapie. Tieteellinen ohjauskomitea käsitteli 26.27. lokakuuta 2000 antamassaan lausunnossa tieteellistä julkaisua, joka koskee BSE:n tarttumista veren välityksellä lampaisiin. Lausunnossa katsottiin, että lampaanveren osalta jo nykyisissä tieteellisissä lausunnoissa on ennakoitu riskit, joita aiheutuu, jos veressä on vähäisiäkin määriä TSE-tartunnanaiheuttajia. (1) EYVL C 45, 19.2.1999. (2) http://www.jrc.cec.eu.int.
KIRJALLINEN KYSYMYS E-3042/00 esittäjä(t): André Brie (GUE/NGL) komissiolle. Mecklenburg-Vorpommernin osavaltioon vuonna 1999 myönnetyn EU:n tuen määrä.



Virallinen lehti nro 261 E , 18/09/2001 s. 0001 - 0001



KIRJALLINEN KYSYMYS E-3042/00 esittäjä(t): André Brie (GUE/NGL) komissiolle (28. syyskuuta 2000) Aihe: Mecklenburg-Vorpommernin osavaltioon vuonna 1999 myönnetyn EU:n tuen määrä Kuinka paljon Saksan Mecklenburg-Vorpommernin osavaltioon myönnettiin vuonna 1999 yhteisön varoja seuraavista lähteistä: 1. Euroopan aluekehitysrahasto 2. Euroopan maatalouden ohjaus- ja tukirahasto 3. Euroopan sosiaalirahasto 4. Yhteisön tutkimusohjelmat 5. Energia-alaa koskevat yhteisön ohjelmat 6. Ympäristöä koskevat yhteisön ohjelmat 7. Liikennettä koskevat yhteisön ohjelmat 8. Koulutusta ja nuorisoa koskevat yhteisön ohjelmat 9. Kansanterveyttä koskevat yhteisön ohjelmat 10. Sosiaalialaa koskevat yhteisön ohjelmat 11. Kansalaisjärjestöjen ohjelmat 12. Kulttuuriohjelmat 13. Kolmansien maiden (KIE- ja IVY-maat) kanssa tehtävää yhteistyötä koskevat ohjelmat 14. Ystävyyskaupunkiohjelmat 15. Muut yhteisön ohjelmat? Miten EU arvioi näiden toimien menestymistä? Romano Prodin komission puolesta antama täydentävä vastaus (20. kesäkuuta 2001) 06/10/2000 annetun vastauksensa(1) lisäksi komissio lähettää pyydetyt tiedot suoraan kunnianarvoisalle jäsenelle ja parlamentin sihteeristölle. (1) EYVL C 81 E, 13.3.2001.
KIRJALLINEN KYSYMYS E-3196/00 esittäjä(t): Esko Seppänen (GUE/NGL) komissiolle. EU-rahoitus kansalaisjärjestöille.



Virallinen lehti nro 364 E , 20/12/2001 s. 0002 - 0002



KIRJALLINEN KYSYMYS E-3196/00 esittäjä(t): Esko Seppänen (GUE/NGL) komissiolle (12. lokakuuta 2000) Aihe: EU-rahoitus kansalaisjärjestöille Komissio voi EU:n vuosittain vahvistettavan talousarvion rajoissa avustaa eri maissa kansalaisjärjestöjen toimintaa. Avustusten pitäisi olla julkisia ja läpinäkyviä, ja siksi kysyn, mille järjestöille ja kuinka paljon komissio tai sen Suomen toimisto ovat ohjanneet EU:n budjettivaroja vuonna 1999? Romano Prodin komission puolesta antama täydentävä vastaus (18. syyskuuta 2001) Komissio lähettää suoraan kunnianarvoisalle jäsenelle ja parlamentin sihteeristölle pyydetyt tiedot.
KIRJALLINEN KYSYMYS P-3933/00

esittäjä(t): Bart Staes (Verts/ALE) neuvostolle

(7. joulukuuta 2000)

Aihe: Yhteinen Kosovo-ulkopolitiikka

Suomen entinen presidentti Martti Ahtisaari on julkaissut Tehtävä Belgradissa -nimisen kirjan. Kirjassa Ahtisaari kertoo, miten hän 2. kesäkuuta 1999 matkusti silloisena EU:n rauhanlähettiläänä yhdessä Venäjän edustajan Viktor Tshernomyrdinin kanssa Belgradiin esittääkseen kansainvälisen yhteisön rauhansuunnitelman Jugoslavian presidentille Slobodan Milosevicille. Ahtisaari sanoo, että Milosevic kieltäytyi ensin tiukasti neuvottelemasta rauhansuunnitelmasta, mutta että hän yllättäen seuraavana aamuna suostui hyväksymään sen. Ahtisaaren mukaan luonnollinen selitys tuolle yllättävälle kannanmuutokselle on se, että Milosevic oli tehnyt Venäjän kenraalien kanssa salaisen sopimuksen serbialaisen vyöhykkeen muodostamisesta Kosovon pohjoisosaan. Haluan esittää tähän liittyen seuraavat kysymykset:

1. Voiko neuvosto vahvistaa Ahtisaaren teorian? Ellei, mikä on syynä siihen, että neuvosto ei voi hyväksyä kyseistä näkemystä?

2. Jos vastaus on myönteinen, miten neuvosto voi siinä tapauksessa selittää sen, että Mitrovican pohjoispuolisesta alueesta Kosovossa on tällä välin muodostunut serbien erillisalue, huolimatta siitä, että Venäjän armeija ei ole itse kyennyt toteuttamaan salaista sopimusta ja siitä, että KFOR on läsnä alueella?

3. Onko neuvosto valmis tekemään kaikkensa, jotta serbien hallinnasta Pohjois-Kosovossa tehdään loppu mahdollisimman pian ja jotta kyseinen seutu palautetaan asukkailleen? Jos vastaus on kielteinen, miksi neuvosto ei ole siihen valmis?

4. Jos vastaus on myönteinen, milloin voivat albanialaiset asukkaat palata asuntoihinsa Pohjois-Mitrovicassa? Milloin ovat Mitrovican sairaala ja yliopiston laitokset jälleen avoimia albanialaisille?

Vastaus

(12. maaliskuuta 2001)

Presidentti Ahtisaari matkusti Belgradiin 2. kesäkuuta 1999 Euroopan unionin aloitteesta. Neuvosto oli 31. toukokuuta 1999 pidetyssä istunnossaan tukenut avoimesti hänen toimiaan ja kutsunut hänet Kölnin Eurooppa-neuvostoon esittämään näkemyksiään Länsi-Balkanin tilanteesta.

Arvoisa parlamentin jäsen ymmärtänee, että neuvoston tarkoituksena ei ole kommentoida presidentti Ahtisaaren kaltaisen merkittävän henkilön julkaisemaa teosta, mutta neuvosto voi kuitenkin vakuuttaa, ettei se ole saanut tietoja Milosevicin ja venäläisten kenraaleiden mahdollisesta salaisesta sopimuksesta, joiden tarkoituksena olisi serbialaisen vyöhykkeen muodostaminen Kosovoon.

On muistettava, että neuvosto on useaan otteeseen ilmaissut luottamuksensa ja antanut täyden tukensa UNMIKin ja KFOR:n Kosovossa ja erityisesti Mitrovican kaupungissa toteuttamille aloitteille, joiden avulla pyritään panemaan Yhdistyneiden Kansakuntien turvallisuusneuvoston päätöslauselma N:o 1244 kaikilta osin täytäntöön ja erityisesti normalisoimaan väestöryhmien keskinäiset suhteet, mikä käsittää myös henkilöiden vapaan liikkumisen ja pakolaisten paluun.
KIRJALLINEN KYSYMYS E-3700/00

esittäjä(t): Glenys Kinnock (PSE) komissiolle

(29. marraskuuta 2000)

Aihe: Malawi

Voiko komissio selvittää kantansa eurooppalaisessa lehdistössä Malawin hallitukseen kohdistettuihin korruptiosyytöksiin?

Poul Nielsonin komission puolesta antama vastaus

(9. tammikuuta 2001)

Komission yksiköt ovat olleet tietoisia jo jonkin aikaa näennäisesti lisääntyvistä väitetyistä korruptiotapauksista Malawissa. Ne ovat myös tietoisia viimeisimmistä eurooppalaisissa lehdissä esiintyneistä väitteistä, joissa keskitytään erityisesti hallituksen aikomukseen ostaa 39 Mercedes Benziä hallituksen ministereille. Kyseistä seikkaa pidetään enemmänkin esimerkkinä huonosta hallinnosta kuin korruptiosta.

On mielenkiintoista huomata, että ministerien autoja pidettiin tärkeänä asiana myös Malawin lehdistössä, jossa se asetettiin silmiinpistävästi rinnakkain hiv:n/aidsin hoidossa tarvittavien varojen merkittävän puutteen kanssa. Tarvittavat varat vastasivat suurin piirtein 39 Mercedes Benzin hintaa. Vielä mielenkiintoisempaa ja ehkä kyseisissä olosuhteissa vakuuttavaa on se, että sanomalehden, joka oli julkaissut kyseiset artikkelit, omisti ylempi hallituksen jäsen. Ehkä jo tiedättekin, että avunantajien yhteisen tyytymättömyyden vuoksi presidentti Muluzi sittemmin päätti myydä autot ja käyttää niistä saatavat varat köyhyyden lievittämiseen.

Komissio jatkaa paikallisen edustustonsa kautta ja Brysselistä käsin Euroopan kehitysrahastosta rahoitettavien hankkeiden hallinnoinnin tarkkaa valvontaa ja puuttumista kaikkiin Euroopan kehitysrahaston rahoitussääntöjen kiertämisyrityksiin. Tähän saakka mahdolliset yritykset on saatu estettyä eikä vielä ole ollut tarvetta avoimempaan ja viralliseen puuttumiseen. Olisi korostettava sitä, että kaikkea EU:n rahoitusta, joko Euroopan kehitysrahastosta tai yhteisön talousarviosta tulevaa, valvotaan erittäin tarkasti ja niihin liittyvä kirjanpito tarkastetaan säännöllisesti. Maassa on tällä hetkellä tarkastusryhmä, joka tarkastaa erityisistä rakennesopeutusvaroista myönnettävää rahoitusta ja elintarviketurvaa/elintarvikeapua koskevaa rahoitusta. Komission vakaa aikomus on vahvistaa kyseisiä valvonta- ja tarkastustoimenpiteitä yleisesti eikä ainoastaan Malawissa. Komissio valmistelee uuden Cotonoun sopimuksen puitteissa maakohtaista tukistrategiaa, johon sisältyy komission arviointi 9 artiklan kysymyksistä, mukaan lukien korruptio, sekä komission niitä koskevat vastaukset.

Komissio on pyrkinyt kaikessa Malawille antamassaan kehitysavussa edistämään ja vahvistamaan maan hyvää hallintotapaa ja sillä on parhaillaan meneillään maan oikeusalaa koskeva tukiohjelma, johon kuuluu Malawin maaohjelmasta rahoitettu oikeusvaltio-ohjelma. Ohjelmasta saa jonkin verran tukea korruption torjuntavirasto, joka tuo säännöllisesti julkisuuteen korruptiota koskevia kysymyksiä ja jonka viimeisimmät tutkimukset kulminoituivat presidentti Muluzin päätökseen erottaa kolme hallituksen ministeriä korruptiosta syytettyinä. Korruption torjuntatoimet voidaan ehkä parhaiten varmistaa vahvistamalla kansallisia instituutioita.
KIRJALLINEN KYSYMYS E-3540/00 esittäjä(t): Raffaele Costa (PPE-DE) komissiolle. Euroa koskeva kriisi: kansallisten valuuttojen korvaamista koskevan määräajan tarkistaminen sekä Euroopan keskuspankin henkilöstön vähentäminen.



Virallinen lehti nro 235 E , 21/08/2001 s. 0006 - 0006



KIRJALLINEN KYSYMYS E-3540/00 esittäjä(t): Raffaele Costa (PPE-DE) komissiolle (13. marraskuuta 2000) Aihe: Euroa koskeva kriisi: kansallisten valuuttojen korvaamista koskevan määräajan tarkistaminen sekä Euroopan keskuspankin henkilöstön vähentäminen - Euroopan keskuspankin (EKP) riippumattomuus edellyttää, että sen johtajat vastaavat euron ostovoiman puolustamisessa saavutetuista tuloksista. - Euron arvo on heikentynyt huomattavasti dollariin sekä muihin tärkeimpiin valuuttoihin nähden. - Siirtymävaihe virtuaalisesta eurosta todelliseen euroon on hyvin arkaluonteinen. - Viimeisen vaiheen käynnistämiseen saattaa liittyä vakava suuren yleisön luottamuspula. - Markkinoille on annettava voimakas signaali konkreettisen suunnanmuutoksen aikaansaamiseksi. 1. Eikö komission mielestä olisi kehotettava EKP:n neuvostoa, johtokuntaa ja yleisneuvostoa toimittamaan Euroopan parlamentille seikkaperäinen kertomus euron tilanteesta ja eikö komission mielestä olisi syytä tarkistaa kansallisten valuuttojen korvaamista eurolla koskevia määräaikoja? 2. Eikö komissio katso tarpeelliseksi vähentää EKP:n henkilöstön määrää 770 henkilöstä 300 henkilöön, mikä olisi riittävä määrä toiminnan kannalta? 3. Eikö komission mielestä euroalueen väestö, joka on epäasianmukaisen politiikan uhri, voisi osoittaa tyytymättömyytensä kansanäänestyksessä? Pedro Solbes Miran komission puolesta antama vastaus (14. joulukuuta 2000) 1. Euroopan keskuspankin (EKP) säännölliset kertomukset Euroopan parlamentille ovat komission mielestä se asiayhteys, jossa käsitellään EKP:n toimivaltaan kuuluvia euroon liittyviä kysymyksiä. Komission mielestä euroseteleiden ja -kolikoiden käyttöönottopäivän sopivuutta ei ole aihetta epäillä. 2. Komissio ei ota kantaa EKP:n henkilöstömäärään. 3. Komission mielestä euro on tuonut huomattavia taloudellisia etuja euroalueeseen kuuluville jäsenvaltioille.
KIRJALLINEN KYSYMYS E-3752/00 esittäjä(t): Alexander de Roo (Verts/ALE) komissiolle. Norsunluukauppa.



Virallinen lehti nro 174 E , 19/06/2001 s. 0136 - 0136



KIRJALLINEN KYSYMYS E-3752/00 esittäjä(t): Alexander de Roo (Verts/ALE) komissiolle (4. joulukuuta 2000) Aihe: Norsunluukauppa Norsunluun tuonti Euroopan unioniin kaupallisessa tarkoituksessa muuhun kuin henkilökohtaiseen käyttöön on ollut kiellettyä vuodesta 1990 lähtien. Voiko komissio kertoa, mitä tietoja sillä on Euroopan unionin jäsenvaltioihin tällä hetkellä varastoidusta norsunluusta? Ellei tietoja ole, voiko komissio kertoa, miten se valvoo norsunluun myyntiä EU:ssa ja varmistaa, että myytävänä on ainoastaan sellaista norsunluuta, jolle on annettu poikkeukseen oikeuttava todistus asetuksen N:o 338/97(1) 10 artiklan mukaisesti? (1) EYVL L 61, 3.3.1997, s. 1. Margot Wallströmin komission puolesta antama vastaus (22. tammikuuta 2001) Komissiolla ei ole käytettävissään tietoja jäsenvaltioiden tämänhetkisistä norsunluuvarastoista. Luonnonvaraisten eläinten ja kasvien suojelusta niiden kauppaa sääntelemällä 9. joulukuuta 1996 annetussa neuvoston asetuksessa (EY) 338/97(1) ja luonnonvaraisten eläinten ja kasvien suojelemisesta niiden kauppaa sääntelemällä annetun neuvoston asetuksen (EY) N:o 338/97 soveltamista koskevista yksityiskohtaisista säännöistä 26. toukokuuta 1997 annetussa komission asetuksessa (EY) 338/97(2) ei ole rajoiteta ennen 1. kesäkuuta 1947 hankitun käsitellyn norsunluun kauppaa. Käsittelemätöntä norsunluuta ja uudempaa käsiteltyä norsunluuta puolestaan saa myydä ainoastaan poikkeusluvalla, jonka myöntää sen jäsenvaltion toimivaltainen viranomainen, jossa norsunluuraaka-aine tai -esine on. Jäsenvaltioilla on velvollisuus valvoa mainittujen asetusten noudattamista, vaikka komissio voi kiinnittää jäsenvaltioiden viranomaisten huomiota ja tekeekin näin sellaisiin olosuhteisiin ja tapauksiin, joita on syytä tutkia. (1) EYVL C 61, 3.3.1997. (2) EYVL C 140, 30.5.1997.
KIRJALLINEN KYSYMYS E-4090/00

esittäjä(t): Salvador Garriga Polledo (PPE-DE) komissiolle

(10. tammikuuta 2001)

Aihe: EU:n kauppasuhteiden kehittäminen Mercosurin ja Chilen kanssa

Madridissa pidettiin äskettäin ensimmäinen Euroopan unionin, Latinalaisen Amerikan ja Karibianmeren alueen yrittäjien kokous, johon osallistui 19 eurooppalaista ja eteläamerikkalaista liikemiestä ja jossa keskusteltiin konkreettisista keinoista kehittää Euroopan unionin kauppasuhteita Mercosurin ja Chilen kanssa.

Vieraillessaan Espanjan pääministerin luona ryhmä esitti, että Espanja tekisi aloitteen kauppasuhteiden konkreettista ja tehokasta kehittämistä varten ottaen huomioon Espanjan tärkeän aseman molempien talousalueiden välimaastossa.

Onko komission mielestä tarpeen perustaa Espanjan pääkaupunkiin Madridiin valvontakeskus kyseisen kokouksen tekemän ehdotuksen mukaisesti? Tässä keskuksessa tehtäisiin aloitteita ja ehdotuksia, jotta toisaalta Euroopan unioni ja toisaalta Mercosur ja Chile saisivat mahdollisuuden edistää molemminpuolisia kauppasuhteitaan molemmissa talousryhmittymissä.

Christopher Pattenin komission puolesta antama vastaus

(27. helmikuuta 2001)

1. Tällä hetkellä on vireillä useita ehdotuksia EU:n ja Mercosurin välisten kauppasuhteiden parantamiseksi.

2. Euroopan komissio tekee yhteistyötä MEBF:n (Mercosur EU Business Forum) kanssa, joka on kummankin alueen liike-elämän edustajien ja järjestöjen yhteisjärjestö, joka pyrkii lujittamaan EU:n ja Mercosurin kauppasuhteita sekä helpottamaan kauppaa ja investointeja. MEBF on kyennyt vakiinnuttamaan asemansa EU:n ja Mercosurin liike-elämän yhteisöjen pääedustajana, ja komissio on tukenut sitä jatkuvasti sen perustamisesta lähtien eli vuodesta 1998. Hiljattain Madridissa pidetyssä EU:n ja Latinalaisen Amerikan sekä Karibian alueen liike-elämän kokouksessa ilmaistiin tuki MEBF:n toiminnalle ja sitä pyydettiin erityisesti osallistumaan kokoukseen näkyvällä tavalla. Näin ollen liike-elämällä on jo foorumi EU:n ja Mercosurin välisten kauppasuhteiden edistämistä varten.

3. Euroopan komissio on toteuttanut käytännön toimenpiteitä EU:n ja Latinalaisen Amerikan liikesuhteiden tukemiseksi mm. useiden liike-elämää koskevien taloudellisen yhteistyön ohjelmien avulla (AL-INVEST, ALURE ja ECIP). Tällaisia ohjelmia, joista onnistunein on AL-INVEST, jatketaan tulevaisuudessakin unionin liike-elämän tukemiseksi sen yhteyksissä Mercosuriin.

4. Näistä syistä komissio katsoo, että tällä hetkellä ei ole tarvetta perustaa Madridiin valvontakeskusta tekemään aloitteita ja ehdotuksia EU:n ja Mercosurin kauppasuhteiden parantamista varten.
KIRJALLINEN KYSYMYS E-3761/00 esittäjä(t): Bart Staes (Verts/ALE) komissiolle. Eurooppalaisten kaupunkialueiden kohentaminen ja Calderara di Renon tapaus.



Virallinen lehti nro 187 E , 03/07/2001 s. 0041 - 0041



KIRJALLINEN KYSYMYS E-3761/00 esittäjä(t): Bart Staes (Verts/ALE) komissiolle (4. joulukuuta 2000) Aihe: Eurooppalaisten kaupunkialueiden kohentaminen ja Calderara di Renon tapaus Calderara di Renon kunnassa (Bologna) Emilia-Romagnan alueella (Italia) on valtava kerrostaloalue, jota paikalliset kutsuvat nimellä Bologna 2 ja joka on vääjäämättömästi luisumassa kohti rakenteellista ja sosiaalista rappiota. Bologna 2 ja sen lähiseudut ovat prostituutiota, huumekauppaa ja aseiden salakauppaa jne. hallitsevien rikollisjoukkojen käsissä. Alueen kohentamisen hyväksi ponnistelevat asukkaat ja kauppiaat ovat jatkuvassa hengenvaarassa, ja poliisin ja tuomarikunnan toimilla ei ole saatu aikaan kestäviä parannuksia. Calderara di Reno on pieni, noin 10 000 asukkaan kunta ja sillä ei ole riittäviä resursseja kohentaa kyseisen alueen oloja yksin. Voisiko komissio ilmoittaa, - mitä aloitteita Euroopassa on tehty rappeutuneiden kaupunkialueiden kohentamiseksi ja erityisesti keskikokoisten kaupunkien ja/tai pienten kuntien sekä mahdollisten kuntaliitosten rappeutuneiden alueiden kohentamiseksi; - onko Euroopan yhteisössä tehty aloitteita rahoituksen järjestämiseksi suunnitelmille, joilla pyritään kohentamaan kaupunkialueita ja tukemaan pahiten rappeutuneiden kortteleiden ja kaupunkialueiden asukkaiden yhteistoimintaa? Michel Barnier'n komission puolesta antama vastaus (25. tammikuuta 2001) Euroopan unioni voi erityisen Urban II -yhteisöaloitteen kautta tukea taloudellisesti kaupunkialueita, joilla on sosioekonomisia ongelmia. Lisäksi alueet, joilla on meneillään rakennemuutos, ovat tukikelpoisia rakennerahastojen tavoitteen 2 perusteella. Euroopan komissio hyväksyi 28. huhtikuuta 2000 Urban II -aloitteen suuntaviivat määrittelevän tiedonannon. Aloitteessa käsitellään kriisikaupunkien ja -lähiöiden taloudellista ja sosiaalista elvyttämistä kestävän kaupunkikehityksen edistämiseksi(1). Uudelle aloitteelle Euroopan aluekehitysrahastosta myönnetyn avun määrä ohjelmakaudella 20002006 on 700 miljoonaa euroa. Aloitteen piiriin hyväksyttävien kaupunkialueiden väkimäärän on oltava vähintään 20 000 henkilöä, mutta sitä voidaan laskea 10 000 henkilöön asianmukaisesti perustelluissa tapauksissa. Tällöin alueiden on täytettävä ainakin kolme edellä mainitun tiedonannon kohdassa II-11 lueteltua epävakaisuutta osoittavaa ehtoa. Näitä ovat esimerkiksi alueen suuri pitkäaikaistyöttömien, rikollisuuden ja nuorisorikollisuuden määrä tai erityisen pilaantunut ympäristö. Komissio muistuttaa, että mainitun tiedonannon säännösten perusteella asianosaisen jäsenvaltion on tehtävä Urban-aloitteen mukaisia ehdotuksia ohjelmiksi. Koska Calderara di Renon kunta ei sijaitse tavoitteen 2 tukeen oikeutetulla alueella, se ei voi saada tämän tavoitteen perusteella myönnettävää rahoitusta. (1) EYVL C 141, 19.5.2000.